KIRJALLINEN KYSYMYS E-1388/02 esittäjä(t): Hiltrud Breyer (Verts/ALE) komissiolle. Kosher-teurastus ilman puudutusta.



Virallinen lehti nro 277 E , 14/11/2002 s. 0197 - 0198



KIRJALLINEN KYSYMYS E-1388/02 esittäjä(t): Hiltrud Breyer (Verts/ALE) komissiolle (15. toukokuuta 2002) Aihe: Kosher-teurastus ilman puudutusta Itävallan perustuslakituomioistuin on vuonna 1999 antanut tuomion, joka ei salli uskonnon edellyttämien rituaalisten teurastusten kieltämistä, koska tämä olisi ristiriidassa uskonnon harjoittamisen vapauden kanssa. Puuduttamatta tehtävät kosher-teurastukset ovat kuitenkin ristiriidassa valtion sisäisten oikeusnormien kanssa, erityisesti yksittäisten osavaltioiden eläinsuojelulakien, joiden mukaan eläimen saa surmata vain kun se on ensin puudutettu. Kosher-teurastuksen yhteydessä eläimen kurkku leikataan poikki ilman puudutusta ja eläin menehtyy hitaasti verenhukkaan. Euroopan komission päätöksellä 2000/418/EY(1) kiellettiin ns. aivotapin käyttö teurastusvälineenä. Tämän tapin käyttö tuhoaa keskushermoston ja puuduttaa siten eläimen niin, että se kuolee tuskattomasti. 1. Aivotapin käyttökiellon peruuttamisella voitaisiin mahdollistaa se, että eläimet, joiden teurastaminen on tiettyjen uskonnollisten yhteisöjen piirissä mahdollista vain kosher-teurastusmenetelmällä, voidaan ensin lamauttaa aivotapilla, niin että tuskat estetään. Harkitseeko komissio hullun lehmän kriisin jälkeen aivotapin uutta käyttöönottoa tai kiellon purkamista? 2. Onko komissio sillä kannalla, että kosher-teurastusta koskevien kansallisten lakien kirjavuus antaisi aiheen yhdenmukaistaa kiireellisesti asiaan liittyvät määräykset ja saattaa ne sopusointuun valtioiden sisäisten normien kanssa? Missä määrin ja milloin tällainen eläinten etua palveleva yhdenmukaistaminen olisi tehtävissä? (1) EYVL L 158, 30.6.2000, s. 76. David Byrnen komission puolesta antama vastaus (28. kesäkuuta 2002) 1. Komissio haluaa muistuttaa arvoisalle parlamentin jäsenelle, ettei pistäminen (keskushermoston tuhoaminen kallon sisään pistettävällä instrumentilla) ole tainnutusmenetelmä vaan sitä käytettiin estämään tainnutetun eläimen kouristelu ennen sitomista. Pistämistä ei komission tietojen mukaan käytetty rituaaliteurastuksissa, sillä kallo on puhkaistava ennen pistosauvan työntämistä kalloon. Kallon puhkaisuun käytettiin yleisesti pulttipistoolia, jonka käyttö on kielletty tiettyjen uskonnollisten riittien mukaisissa teurastuksissa. Pistämisen kieltäminen teurastuksissa perustuu tieteellisen ohjauskomitean lausuntoihin. Niissä komitea tuo esiin, että tietyt teurastusmenetelmät (joiden joukossa pistäminen) johtavat siihen, että verenkiertoon pääsee aivokuoren palasia, jotka voivat sisältää suuria määriä tarttuvan spongiformisen enkefalopatian tartunnanaiheuttajia. Komissio ei siksi aio palauttaa pistämistä hyväksyttyjen menetelmien joukkoon. 2. Yhteisön oikeudessa annetaan uskonnonvapaudelle suuri arvo, ja se on kirjattu myös unionin perusoikeuskirjaan, jonka mukaan kullakin ihmisellä on oikeus tunnustaa uskontoa tai vakaumusta jumalanpalveluksissa, opettamalla, hartaudenharjoituksissa ja uskonnollisin menoin. Eläinten suojelusta teurastus- tai lopettamishetkellä 22. joulukuuta 1993 annetun neuvoston direktiivin 93/119/EY(1) johdanto-osan kuudennessa kappaleessa tähdennetään tarvetta ottaa huomioon tiettyjen uskonnollisten rituaalien erityisvaatimukset. Niinpä direktiivin 5 artiklan 2 kohdassa säädetäänkin, ettei vaatimusta, jonka mukaan jäsenvaltioiden on varmistettava eläimen tainnuttaminen ennen teurastusta, sovelleta eläimiin, jotka joutuvat uskonnolliseen rituaaliin kuuluvan erityismenetelmän kohteeksi. Kun kuitenkin otetaan huomioon jäsenvaltioiden toimivalta kulttuuriasioissa ja toissijaisuusperiaate, on jäsenvaltioiden vastuulla päättää, ei niinkään sallivatko ne vaan millä edellytyksillä ne sallivat alueellaan rituaaliteurastukset ilman tainnutusta. Tämän vuoksi komissio ei ole aikeissa ehdottaa lisäharmonisointia puheena olevassa asiassa. (1) EYVL L 340, 31.12.1993.